સુરેન્દ્રનગરમાં ૧૯૫૯માં બંધાયેલ ધોળીધજા ડેમને નર્મદાના યોજનાના પાણી માટે રિઝર્વ તરીકે વિકસાવાયો છે. જિલ્લાના દસાડા, વઢવાણ, હળવદ, લખતર, ધ્રાંગધ્રા, લીંબડી તાલુકા સહિત કુલ ૩૫૨ ગામને નર્મદાનો લાભ મળી રહ્યો છે. સુરેન્દ્રનગર અને વઢવાણની 3 લાખની જનતા સાથે સૌરાષ્ટ્ર કચ્છ અને 300 ગામડાને પીવાનું પાણી પુરૂ પાડતા ધોળીધજા ડેમનાં તળીયા દેખાવા લાગ્યા છે. 20 ફુટની ક્ષમતા વાળા ડેમમાં નર્મદાનું પાણી ન ભરાતા હાલ માત્ર 9 ફુટ જ પાણી રહ્યું છે. અને આથી જ સુરેન્દ્રનગર અને વઢવાણ બંને જોડીયા શહેરોમાં પાણીની વિતરણ વ્યવસ્થા ખોરંભે પડી છે. પહેલા જે બે દિવસે પાણી મળતું હતું તે ઘણા વિસ્તારોમાં 6 દિવસ થવા છતા પાણી આવ્યું નથી. સારો વરસાદ થતા ડેમ ભરાઇ જશે તેવી આશા હતી.પરંતુ મેઘાએ મોં ફેરવી લેતા જળસંકટની સ્થિતી સર્જાઇ છે. ધોળીધજા ડેમ સૌરાષ્ટ્ર માટે સંકટ મોચન બન્યો છે. પરંતુ પાણી ન ભરાતા આ ડેમ આધારિત સિંચાઇનો લાભ મેળવતા ખેડૂતોને ડેમમાંથી પાણી ન મળથા સંકટ ઉભુ થયું છે. ત્યારે ડેમને પુરતો ભરીને કેનાલોમાં પાણી છોડવા ખેડૂતોએ માગણી કરી છે.